瑤華樂
作者：李賀
朝代：唐

paragraphs: 穆天子，走龍媒，八轡冬瓏逐天迴。
五精掃地凝雲開，高門左右日月環。
四方錯鏤稜層殷，舞霞垂尾長盤珊。
江澄海淨神母顏，施紅點翠照虞泉。
曳雲拖玉下崑山，列斾如松，張蓋如輪。
金風殿秋，清明發春。
八鑾十乘，矗如雲屯。
瓊鍾瑤席甘露文，玄霜絳雪何足云，薰梅染柳將贈君。
鉛華之水洗君骨，與君相對作真質。